EL Επίσημη Εφημερίδα της Ευρωπαϊκής Ένωσης C 378/23

Τελική έκθεση του συμβούλου ακροάσεων (1)

Ηλεκτρονικά βιβλία (Penguin)

(COMP/39.847)

2013/C 378/13

(1) Η παρούσα διαδικασία αφορά ορισμένες πρακτικές -φερόμενες ως εναρμονισμένες- σε σχέση με την πώληση ηλεκτρονικών βιβλίων στους καταναλωτές.

(2) Στις 12 Δεκεμβρίου 2012, η Επιτροπή εξέδωσε απόφαση σύμφωνα με το άρθρο 9 του κανονισμού (ΕΚ) αριθ. 1/2003 (2), η οποία απευθύνεται σε τέσσερις εκδοτικούς οίκους (Hachette, Harper Collins, Holtzbrinck/Macmillan, Simon & Schuster) (3), καθώς και στην Apple σε σχέση με την πώληση ηλεκτρονικών βιβλίων στους καταναλωτές. Η απόφαση κατέστησε υποχρεωτικές τις δεσμεύσεις που προσέφεραν οι τέσσερις εκδοτικοί οίκοι και η Apple και περάτωσε τη διαδικασία σε ό,τι τους αφορά (4).

(3) Δεδομένου ότι ο οίκος Pearson, η μητρική εταιρεία του ομίλου Penguin (5), δεν πρότεινε καμία δέσμευση, η Επιτροπή προέβη σε διερεύνηση της συμπεριφοράς της Pearson και της συμβατότητας αυτής με το άρθρο 101 της ΣΛΕΕ και το άρθρο 53 της συμφωνίας ΕΟΧ.

(4) Στις 16 Απριλίου 2013, η Penguin, υπεύθυνη για την πώληση ηλεκτρονικών βιβλίων εμπορίου εντός του ομίλου Pearson, πρότεινε δεσμεύσεις στην Επιτροπή σε απάντηση στις ανησυχίες που εκφράστηκαν στην προκαταρκτική εκτίμηση της 1ης Μαρτίου 2013 (6).

(5) Στις 19 Απριλίου 2013, σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003, η Επιτροπή δημοσίευσε στην Επίσημη Εφημερίδα της Ευρωπαϊκής Ένωσης ανακοίνωση με περίληψη της υπόθεσης και των δεσμεύσεων, καλώντας τα ενδιαφερόμενα τρίτα μέρη να υποβάλουν τις παρατηρήσεις τους σχετικά με τις εν λόγω δεσμεύσεις εντός ενός μηνός από τη δημοσίευση της ανακοίνωσης (7). Δεν έχουν ληφθεί σχετικές παρατηρήσεις. Συνεπώς η Επιτροπή θεώρησε, όσον αφορά το πρώτο μέρος των εν λόγω διαδικασιών κατά των τεσσάρων εκδοτικών οίκων και της Apple, ότι οι δεσμεύεις ήταν επαρκείς ώστε να εξαλειφθούν οι ανησυχίες σχετικά με τον ανταγωνισμό.

(6) Στην απόφασή της βάσει του άρθρου 9 παράγραφος 1 του κανονισμού (ΕΚ) αριθ. 1/2003, η Επιτροπή καθιστά υποχρεωτικές τις δεσμεύσεις που προτάθηκαν από την Penguin και, υπό το πρίσμα των δεσμεύσεων αυτών, η απόφαση καταλήγει στη διαπίστωση ότι δεν υφίστανται πλέον λόγοι για ανάληψη δράσης από την Επιτροπή και ότι η διαδικασία στην υπόθεση αυτή πρέπει να περατωθεί.

(7) Δεν έλαβα οιοδήποτε αίτημα ή καταγγελία από κανένα από τα μέρη του δεύτερου μέρους της διαδικασίας (8). Κατά συνέπεια, θεωρώ ότι έχει γίνει σεβαστή η αποτελεσματική άσκηση των διαδικαστικών δικαιωμάτων όλων των μερών στην παρούσα υπόθεση.

Βρυξέλλες, 28 Ιουνίου 2013. Michael ALBERS

(1) Σύμφωνα με τα άρθρα 16 και 17 της απόφασης 2011/695/EE του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1).

(3) Hachette Livre SA, HarperCollins Publishers, L.L.C. and Haper Collins Publishers Limited, Georg von Holtzbrinck GmbH & Co. KG and Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd and Simon & Schuster Digital Sales, Inc.

(4) Απόφαση της Επιτροπής, της 12ης Δεκεμβρίου 2012 η οποία δημοσιεύτηκε με τον αριθμό C(2012)9288 και διατίθεται στη διεύθυνση http://ec.europa.eu/competition/antitrust/cases/dec_docs/39847/39847_26804_4.pdf. Βλ. επίσης την τελική έκθεση του συμβούλου ακροάσεων, ΕΕ C 73 της 13.3.2013, σ. 15, που διατίθεται στη διεύθυνση http://eur-lex.europa.eu/LexUriServ/LexUriServ.do?uri=CELEX:52013XX0313(02):EN:NOT

(5) Η Penguin Publishing Company Limited, ο όμιλος The Penguin Group, Penguin Group (USA) Inc. και η Dorling Kindersley Holdings Limited, οι διάδοχοί τους και οι έλκοντες εξ αυτών δικαιώματα, καθώς και οι αντίστοιχες θυγατρικές, τμήματα, ομάδες και εταιρικές σχέσεις, εφεξής «Penguin».

(6) Οι δεσμεύσεις που προτάθηκαν από την Penguin είναι διαθέσιμες στη διεύθυνση http://ec.europa.eu/competition/antitrust/cases/dec_docs/39847/39847_27098_5.pdf

(7) Ανακοίνωση της Επιτροπής που δημοσιεύθηκε σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003 του Συμβουλίου στην υπόθεση COMP/39.847/E-BOOKS (ΕΕ C 112 της 19.4.2013, σ. 9).

(8) Σύμφωνα με το άρθρο 15 παράγραφος 1 της απόφασης 2011/695/ΕΕ, τα μέρη διαδικασιών τα οποία αναλαμβάνουν δεσμεύσεις βάσει του άρθρου 9 του κανονισμού (ΕΚ) αριθ. 1/2003, δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας για να εξασφαλίσουν την αποτελεσματική άσκηση των διαδικαστικών τους δικαιωμάτων.